Első írásai a "Pesti Hírlap"ban és a "Sorsunk" című folyóiratban már tizenévesen megjelentek. Novelláit, tanulmányait, kritikáit a "Magyarok", a "Csillag", az "Új hang", valamint heti- és napilapok közölték. 1954–1957 között Szántó Tibor és Csorba Győző mellett a "Dunántúl" című irodalmi folyóirat társszerkesztője volt. A pécsi 1956-os eseményekben betöltött szerepe után Budapestre költözött. 1958–1983 között a "Nők Lapja" irodalmi rovatvezetője, majd főmunkatársaként dolgozott. Közben három évig volt a dramaturg az Abody Béla által vezetett Vidám Színpadon. Színházi és filmkritikáit az Élet és Irodalom is rendszeresen közölte. 1982-től öt évig dolgozott a Rakéta Regényújságnál, ahol új műfajt teremtett, „afféle folytatásos antológiát” indított. 186 magyar kortárs író 149 kézirata jelent meg a "Rakéta Irodalmi Kávéház" rovatban.